Әҙәмдәрҙе шатландырып, август айы ҡояшлы торҙо. Дәүләтшаның күңеле күтәренке. ҡоштар сутылдағанын тыңланы һәм уларға оҡшатып, үҙе лә төрлө ауаздар сығарҙы. Сәй әҙерләп йөрөгән малай, үҙен күптән ҡыуаҡлыҡта йәшенеп күҙәткән Федяны һиҙмәне лә. Дәүләтшаның тамаҡ ялғарға ултырыуына Федя артынан килеп елкәһенән тәлмәрйен төшөрҙө. Имәнес нәмәкәй, Дәүләтшаны сирҡандырып, аҫҡа төштө. Малайҙар билләшеп алып китте. Дәүләтша яһилдан саҡ ҡотолоп, ҡыуышҡа табан шыуышты. Ул бөгөн генә осраған йыландың ағыуын ағасҡа саҡтырып, йыланды плащ кеҫәһенә һалып ҡуйғайны. Гел туҡмалып йөрөп ялҡҡан көтөүсе, йыланды ҡулына алды һәм ыҫылдатып Федяға ҡаршы килә башланы. Йыуан таяҡ тотоп һуғышырға әҙерләнгән малай ҡурҡышынан телһеҙ ҡалды һәм таяғын ташланы ла ауыл яғына сапты. Дәүләтша уны ҡыуып етте лә, йыланды тегегә ырғытты. Нисек тура килгәндер, Дәүләтша аңламаны, йылан Федяның муйынына барып ятты. Тегеһе шундай итеп аҡырҙы – бындай ҡысҡырыуҙан урмандағы бар йәнлектәр ҙә, биллаһи, тынып ҡалғандыр...